พิษเงินบาทแข็งค่าทำธปท.ขาดทุนอีก
ดอกเบี้ยจ่ายยังสูงกว่ารายได้ปั่นแผนแก้ขาดทุนโชว์บอร์ด
8 ม.ค. 2556

ดอกเบี้ยจ่ายยังสูงกว่ารายได้ปั่นแผนแก้ขาดทุนโชว์บอร์ด
ธปท.เจอพิษบาทแข็งค่า ปีนี้อาจขาดทุนจากการดูแลอัตราแลกเปลี่ยน
รายงานข่าวจากธนาคารแห่งประเทศไทย (ธปท.) เปิดเผยข้อมูลงบดุลของ ธปท. ในปี 2555 ล่าสุด ในเดือน ธ.ค.ที่ผ่านมา ในส่วนของบัญชีฝ่ายกิจการธนาคารยังมีโอกาสที่จะเกิดผลขาดทุนเพิ่มขึ้นจากการแข็งค่าของเงินบาท และรายจ่ายดอกเบี้ยของ ธปท.ที่ยังคงสูงกว่ารายรับดอกเบี้ยจากการนำทุนสำรองไปลงทุน 
ทั้งนี้ เป็นผลมาจากสถานการณ์อัตราดอกเบี้ยโลกยังอยู่ในระดับต่ำกว่าอัตราดอกเบี้ยในประเทศ ซึ่งเป็นผลจากวิกฤตเศรษฐกิจในประเทศอุตสาหกรรมหลักของโลก 
อย่างไรก็ตาม ทุนสำรองเงินตราซึ่งไม่คิดการตีราคาค่าเงินตราต่างประเทศเป็นเงินบาท ปลายเดือน ธ.ค.ที่ผ่านมา บัญชีผลประโยชน์ประจำปีซึ่งจะเป็นเงินส่วนที่นำไปใช้หนี้เงินต้นของกองทุนเพื่อการฟื้นฟูและพัฒนาระบบสถาบันการเงินคืนให้กับรัฐบาล มีผลกำไรทั้งสิ้น 12,438.8 ล้านบาท
นายชาญชัย บุญฤทธิ์ไชยศรี ผู้ช่วยผู้ว่าการ ธปท. กล่าวว่า แผนการดำเนินการเพื่อการลดการขาดทุนของ ธปท. ที่มีสะสมอยู่ 3.3 แสนล้านบาท และนายวีรพงษ์ รามางกูร ประธานคณะกรรมการ ธปท.ให้ ธปท.เร่งดำเนินการแก้ไขปัญหาขาดทุนสะสมโดยเร็ว
ทั้งนี้ นายคณิศ แสงสุพรรณ กรรมการ ธปท. ซึ่งเป็นประธานคณะทำงานในเรื่องนี้ อยู่ระหว่างการหารือกับนายวีรพงษ์ และกรรมการที่เกี่ยวข้อง เพื่อปรับปรุงแผนการลดผลขาดทุนของ ธปท.ให้เหมาะสม และมีประสิทธิภาพมากยิ่งขึ้น เพื่อให้การเพิ่มรายได้ของ ธปท. และการล้างผลขาดทุนทำได้ชัดเจน และเป็นรูปธรรม 
ก่อนหน้านี้ คณะกรรมการดังกล่าวได้เตรียมเสนอแผนดังกล่าวให้คณะกรรมการ ธปท.พิจารณาไปแล้วในช่วงปลายปีที่ผ่านมา แต่เนื่องจากยังมีบางส่วนที่ยังไม่เสร็จสมบูรณ์ จึงได้ชะลอการนำเสนอไปก่อน เพื่อนำหารือกับผู้ใหญ่เพื่อปรับปรุงแผนอีกครั้ง
“ในการประชุมคณะกรรมการ ธปท.ปลายเดือนนี้ ยังไม่แน่ใจว่าแผนการลดผลขาดทุนของ ธปท.ดังกล่าวจะเสร็จทันหรือไม่ แต่เชื่อว่าทางคณะทำงานกำลังเร่งดำเนินการอย่างดีที่สุด และเร็วที่สุด เพื่อให้ ธปท.มีแนวทางชัดเจนในการลดผลขาดทุนสะสม แต่หากสามารถแก้ไขให้เสร็จทันก็จะนำเข้าให้ที่ประชุมคณะกรรมการ ธปท.พิจารณาสิ้นเดือนนี้” นายชาญชัย กล่าว
อย่างไรก็ตาม การเสนอรายงานแผนการลดผลขาดทุนดังกล่าวในช่วงปลายเดือน ธ.ค.ของปีที่ผ่านมานั้น ยังมีบางข้อที่คณะกรรมการ ธปท.ติติง และเห็นว่ายังไม่ตอบโจทย์ทุกข้อที่นายวีรพงษ์ต้องการให้แก้ไข โดยเฉพาะการดำเนินการล้างผลขาดทุนสะสมให้หมดโดยเร็ว เนื่องจากแผนที่ส่งมายังเป็นการดำเนินการในลักษณะเพิ่มการลงทุน และลดการเข้าแทรกแซงค่าเงินบาทเพื่อเพิ่มรายได้และลดรายจ่ายเท่านั้น แต่ยังไม่สามารถดำเนินการกับการขาดทุนสะสมที่ค้างอยู่จำนวนมหาศาลได้